**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 3-Ի N 1924-Լ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 17-Ի N 2082-Լ ՈՐՈՇՈՒՄՆԵՐՈՒՄ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ՎԵՐԱԲԵՐՅԱԼ**

**1. Իրավական ակտի անհրաժեշտությունը (նպատակը)**

Կառավարության 2020 թվականի դեկտեմբերի 3-ի N 1924-Լ և **դեկտեմբերի 17-ի N 2082-Լ** որոշումներով (այսուհետ՝ Որոշումներ) հաստատվել են **2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում զոհերի, ինչպես նաև անհայտ կորածների ընտանիքներին և հաշմանդամություն ձեռք բերած անձանց սոցիալական աջակցության** միջոցառումը և աջակցության տրամադրման կարգը:

Կառավարության 2021 թվականի օգոստոսի 27 ի N 1408-Լ որոշմամբ Որոշումներում կատարվել են մի շարք փոփոխություններ, այդ թվում՝ քաղաքացիական անձանց շրջանում անհայտ կորածների ընտանիքներին հատկացվող միանվագ դրամական օգնությունը դարձել է ամենամսյա դրամական օգնություն՝ յուրաքանչյուր անհայտ կորած (ինչպես նաև գերեվարված) քաղաքացիական անձի հաշվով ամսական 300 000 դրամի չափով՝ 2020 թվականի դեմկտեմբեր ամսից մինչև 2021 թվականի դեկտմբեր ամիսը։

Հաշվի առնելով առկա իրավիճակը՝ անհրաժեշտություն է առաջացել շարունակել աջակցության տրամադրումը։

**1.1. Կարգավորման հարաբերությունների ներկա վիճակը և առկա խնդիրները**

Որոշումների շրջանակներում դիմումները ներկայացվում էին մինչև 2022 թվականի ապրիլի 15-ը։

Սակայն մինչ այսօր կան քաղաքացիական անձանց շրջանում անհայտ կորածներ (ինչպես նաև գերեվարվածներ), որոնց ընտանիքներն ունեն շարունակական աջակցության կարիք:

**1.2. Առկա խնդրի առաջարկվող լուծումը**

Առկա խնդիրներին լուծում տալու նպատակով առաջարկվում է ընդունել ներկայացվող նախագիծը, որով անհայտ կորածի (ինչպես նաև գերեվարվածի) ընտանիքները մինչև 2022 թվականի սեպտեմբերի ամիսը ներառյալ կստանան սոցիալական աջակցություն՝ ամսական 300.000 դրամի չափով, որի համար դիմում կարող են ներկայացնել մինչև 2022 թվականի սեպտեմբերի 5-ը:

**2. Կարգավորման առարկան**

Ներկայացվող նախագծով կարգավորվում են 2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում տուժած անձանց (անհայտ կորած, ինչպես նաև գերեվարված) ընտանիքների սոցիալական աջակցություն տրամադրելու հետ կապված հարաբերությունները:

**3. Իրավական ակտի կիրառման դեպքում ակնկալվող արդյունքը**

2020 թվականի սեպտեմբերի 27-ից Ադրբեջանի Հանրապետության կողմից Արցախի Հանրապետության ուղղությամբ սկսված պատերազմական գործողությունների հետևանքով քաղաքացիական անձանց շրջանում անհայտ կորածների (ինչպես նաև գերեվարվածների) ընտանիքների ֆինանսական վիճակի բարելավում:

**4. Տեղեկատվություն**

**Նախագծի** ընդունմանդեպքում Հայաստանի Հանրապետության պետական բյուջեից լրացուցիչ ֆինանսական միջոցների հատկացման անհրաժեշտություն չի առաջանա:

ՀՀ 2022 թվականի պետական բյուջեով այս նպատակի համար հատկացվել է 61.800.000 դրամ (10-րդ բաժնի, 09 խմբի, 02 դասի «1205. Սոցիալական ապահովություն» ծրագրի «12020. Ռազմական դրությամբ պայմանավորված՝ դրամական աջակցություն քաղաքացիական անձանց շրջանում զոհերի, ինչպես նաև անհայտ կորածների ընտանիքներին և հաշմանդամություն ձեռք բերած անձանց» միջոցառում), որից ծախսվել է **27.400.000 դրամ (մնացորդը՝ 34.400.000 դրամ)։**

Աջակցության տրամադրումը մինչև 2022 թվականի սեպտեմբեր ամիսը շարունակելու դեպքում՝ պոտենցիալ շահառուների թիվը (2022 թվականի ապրիլի 15-ի դրությամբ միջոցառումից օգտվող անհայտ կորածների, ինչպես նաև գերեվարվածների ընտանիքների թիվն է) կկազմի 13, որոնց վճարելու համար կպահանջվի 23.4 մլն դրամ (13x300.000x6=23.400.000 դրամ):

5.**Կապը ռազմավարական փաստաթղթերի հետ**.

Նախագիծը բխում է Կառավարության 2021-2026 թթ. ծրագրի 1.2-րդ կետից, այն է՝ Արցախի հետպատերազմյան վերականգնումը, տնտեսական կյանքի աշխուժացումը, տեղահանված բնակչության սոցիալական խնդիրների լուծումը, մշակութային ու կրոնական ժառանգության պահպանումը լինելու են Կառավարության ուշադրության կենտրոնում: